**Se plimbă gândul meu**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se plimbă gândul meu prin amintire

Neliniştea nu vrea să obosească,

Deşi au început să amorţească,

Secundele se scurg far' de-opintire.

Se plimbă gândul meu rănit pe zare

La braţ cu-o luminoasă perseidă,

Ce-mi fură o bucată de obidă,

Ca din tristeţi încet să mă coboare.

Se plimbă gândul meu firav prin junglă

Dorind să fie devorat de fiare,

Să nu mai lăcrimeze în pahare,

Mâhnirile să nu mă mai ajungă.

Se plimbă gândul meu bolnav prin ceruri

Tânjind după o linişte trândavă,

Ca să-mi descarce sacii cu otravă,

Să-mi reculeagă zâmbetul din leruri.

Se plimbă gândul meu hoinar pe mare

De val şi cântecul sirenelor purtat,

Zburdând ca-n libertatea unui evadat

Păşind desculţ pe valul cu ninsoare.

Se plimbă gândul meu vrăjit spre tine

Pe strunele bătrânului cobzar

Şi-n frenezia păcatului primar,

Rămas-am fără haina de pe mine.